ARROW คาดรายได้ปี 63 ทรงตัว 1.4 พันลบ. เน้นบริหารต้นทุน-รุกประมูลงานรัฐ
ARROW คาดรายได้ปี 63 ทรงตัว 1.4 พันลบ. เน้นบริหารต้นทุน-รุกประมูลงานรัฐ
16 ก.ย. 2563

นายธานินทร์ ตันประวัติ กรรมการผู้จัดการ บริษัท แอร์โรว์ ซินดิเคท จำกัด (มหาชน) หรือ ARROW เปิดเผยว่า บริษัทคาดรายได้ปี 63 จะอยู่ใกล้เคียงกับปีก่อนที่อยู่ระดับ 1.4 พันล้านบาท หลังได้รับผลจากการแพร่ระบาดของเชื้อไวรัสโควิด-19 ที่ทำให้แรงงานบางส่วนหายไปและเป็นอุปสรรคต่อการขนส่งวัสดุก่อสร้าง แต่อย่างไรก็ตามบริษัทยังคงเน้นการบริหารจัดการต้นทุนเหล็กที่ดีขึ้นทำให้มาร์จินปรับตัวดีขึ้นด้วย
ปัจจุบันบริษัทมีปริมาณงานในมือ (Backlog) ราว 990 ล้านบาท ซึ่งจะทยอยรับรู้รายได้ส่วนใหญ่ในช่วงที่เหลือของปีนี้ ขณะเดียวกันบริษัทอยู่ระหว่างการเข้าประมูลงานใหม่อย่างต่อเนื่อง โดยเฉพาะงานภาครัฐ โครงการโครงสร้างพื้นฐาน โรงพยาบาล เป็นต้น สำหรับทิศทางผลประกอบการในช่วงไตรมาส 3/63 มีแนวโน้มเติบโตได้เมื่อเทียบกับช่วงไตรมาส 2/63 ที่ผลประกอบการน่าจะเป็นจุดต่ำสุดของปี แม้ว่าในอุตสาหกรรมการก่อสร้างจะชะลอตัวจากปัญหาด้านแรงงาน และการชะลอการลงทุน แต่โครงการที่เป็นระบบอาคารยังเดินหน้าต่อไปได้ แต่อาจจะมีความล่าช้าของโครงการบ้าง จากแรงงานที่หายไปจากตลาดค่อนข้างมาก